ТӨСӨЛ

САНГИЙН САЙДЫН ТУШААЛ

Журам батлах тухай

Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуулийн 52 дугаар зүйлийн 52.1.3, 52.1.11 дэх заалтуудыг тус тус үндэслэн ТУШААХ нь:

Нэг. “Худалдан авах ажиллагааны мэргэшсэн ажилтан бэлтгэх, гэрчилгээ олгох журам”-ыг хавсралт ёсоор баталсугай.

 Хоёр. Журмын хэрэгжилтэд хяналт тавьж ажиллахыг Төрийн нарийн бичгийн дарга /Б.Нямаа/, Хууль, эрх зүйн газар /П.Билгүүн/-т тус тус үүрэг болгосугай.

Гурав. Энэ тушаал батлагдсантай холбогдуулан Сангийн сайдын 2014 оны 9 дүгээр сарын 30-ны өдрийн 212 дугаар тушаалын 2 дугаар хавсралтыг хүчингүй болсонд тооцсугай.

САЙД Б.ЧОЙЖИЛСҮРЭН

Сангийн сайдын 2017 оны 4 дүгээр сарын ...-ны өдрийн ... дугаар тушаалын хавсралт

**ХУДАЛДАН АВАХ АЖИЛЛАГААНЫ МЭРГЭШСЭН**

**АЖИЛТАН БЭЛТГЭХ, ГЭРЧИЛГЭЭ ОЛГОХ ЖУРАМ**

**Нэг. Ерөнхий зүйл**

1.1. Энэхүү журмын зорилго нь Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хууль (цаашид “хууль” гэх)-ийг хэрэгжүүлэх ажлын хүрээнд худалдан авах ажиллагааны чиглэлээр боловсон хүчний чадавхийг бэхжүүлэх, мэргэшсэн ажилтан бэлтгэх, гэрчилгээ олгох, сургалтын байгууллагын үйл ажиллагаанд хяналт тавих харилцааг зохицуулахад оршино.

1.2. Худалдан авах ажиллагааны мэргэшсэн ажилтан бэлтгэх, мэргэшүүлэх чиглэл, бодлого болон сургалтын хөтөлбөр, сургалтад хамрагдсан оролцогчдоос авах шалгалтын агуулгыг Сангийн яамны худалдан авах ажиллагааны бодлого, зохицуулалт хариуцсан нэгж боловсруулан, баталж мөрдүүлнэ.

1.3. Худалдан авах ажиллагааны чиглэлээр “суурь мэдлэг олгох” болон “сургагч багш” бэлтгэх сургалтад хамрагдсан оролцогчид шаардлагатай мэдлэг эзэмшсэн болохыг гэрчилсэн гэрчилгээг энэхүү журамд заасан нөхцөл, шаардлагын дагуу Сангийн яамнаас олгоно.

1.4. Энэхүү журмын 1.3-т заасан гэрчилгээг эзэмшигч нь Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуулийн 47 дугаар зүйлийн 47.6-д заасны дагуу захиалагч байгууллагын тендер шалгаруулалтыг зохион байгуулах үнэлгээний хороонд ажиллах эрхтэй.

**Хоёр. Мэргэшсэн ажилтан бэлтгэх**

**сургалтыг зохион байгуулах**

2.1. Худалдан авах ажиллагааны мэргэшсэн ажилтан бэлтгэх сургалт /цаашид “сургалт” гэх/ нь дараах үндсэн 2 төрөлтэй байна. Үүнд:

2.1.1. Суурь мэдлэг олгох сургалт буюу 3 өдрийн /**А3**/ сургалт

2.1.2. Сургагч багшийн сургалт буюу 5 өдрийн /**Б5**/ сургалт

2.2. Худалдан авах ажиллагааны мэргэшсэн ажилтан бэлтгэх сургалтыг Сангийн яамны худалдан авах ажиллагааны бодлого, зохицуулалт хариуцсан нэгжийн зүгээс бодлого, арга зүйн зохицуулалтаар хангаж, хяналт тавьж ажиллана.

 2.3. Сангийн яам, түүнийг төлөөлөн Төрийн нарийн бичгийн дарга сургалт зохион байгуулах сургалтын байгууллагад тавигдах нөхцөл, шаардлага хангасан байгууллагатай “Хамтран ажиллах тухай санамж бичиг” байгуулах бөгөөд тухайн байгууллага болон төрийн өмчийн бодлого, зохицуулалтын асуудал эрхэлсэн төрийн захиргааны байгууллага нь худалдан авах ажиллагааны сургалт зохион байгуулах эрх бүхий байгууллага (цаашид хамтад нь “сургалтын байгууллага” гэх) болно.

2.4. Сургалтын байгууллага энэхүү журмын 2.1.1-д заасан сургалтыг зохион байгуулна.

2.5. Сангийн яамны худалдан авах ажиллагааны бодлого, зохицуулалт хариуцсан нэгж нь энэ журмын 2.1.2-т заасан сургалтыг зохион байгуулна.

**Гурав. Сургалтын байгууллага,**

**түүний эрх, үүрэг**

3.1. Сургалтын байгууллага нь Сангийн яамны худалдан авах ажиллагааны бодлого, зохицуулалт хариуцсан нэгжээс батлан гаргасан сургалтын хөтөлбөрт нийцүүлэн боловсруулсан сургалтын агуулга, хичээлийн хуваарь, сургалтын материал, шалгалтын агуулгыг хянуулсны үндсэн дээр сургалт явуулна.

3.2. Энэхүү журмын 2.1.1-д заасан сургалтыг энэхүү журмын 2.1.2-т заасан (Б5) гэрчилгээтэй 2-оос доошгүй сургагч багш явуулна.

3.3. Сургалтын байгууллага нь Сангийн яамтай байгуулсан “Хамтран ажиллах тухай санамж бичиг”-ийг мөрдлөг болгон ажиллах үүрэгтэй.

 3.4. Сургалтын байгууллага нь энэхүү сургалтын тайланг улирал бүрийн дараа сарын эхний долоо хоногт багтаан Сангийн яаманд хүргүүлнэ.

3.5. Сургалтын байгууллага нь сургалтын төлбөрийг сургалт зохион байгуулахад холбогдон гарах зардлыг нөхөх хэмжээгээр тооцож, Сангийн яамны худалдан авах ажиллагааны бодлого, зохицуулалт хариуцсан нэгжээр хянуулсны үндсэн дээр тогтооно.

3.6 Шалгалтад тэнцсэн оролцогчдод олгох гэрчилгээ хэвлүүлэх зардал сургалтын байгууллагын төлбөрт багтсан байна.

**Дөрөв. Гэрчилгээ олгох**

4.1. Энэхүү журмын 2.1.1, 2.1.2-т заасан сургалтад хамрагдагч дараах шаардлагыг хангасан тохиолдолд холбогдох шалгалт өгөх эрхтэй болно. Үүнд:

4.1.1. Сургалтад хамрагдагч 90 хувиас доошгүй ирцтэй сургалтад хамрагдсан байх;

4.1.2. Сургалтад хамрагдагч шалгалтад 90 хувиас доошгүй хувийн дүн үзүүлсэн байх.

4.2. Энэхүү журмын 2.1.1-д заасан сургалтын шалгалтыг төрийн өмчийн бодлого, зохицуулалтын асуудал эрхэлсэн төрийн захиргааны байгууллага  цахим болон цаасан хэлбэрээр зохион байгуулж, холбогдох дүн мэдээг Засгийн газрын худалдан авах ажиллагааны цахим хуудаст нийтэлсний үндсэн дээр Сангийн яамны худалдан авах ажиллагааны бодлого, зохицуулалт хариуцсан нэгжид хүргүүлнэ.

4.3. төрийн өмчийн бодлого, зохицуулалтын асуудал эрхэлсэн төрийн захиргааны байгууллагаас ирүүлсэн цахим болон цаасан хэлбэрээр зохион байгуулсан шалгалтын дүн мэдээг Сангийн яамны худалдан авах ажиллагааны бодлого, зохицуулалт хариуцсан нэгж хянан үзэж, Төрийн нарийн бичгийн дарга гэрчилгээнд гарын үсэг зурж, баталгаажуулан төрийн өмчийн бодлого, зохицуулалтын асуудал эрхэлсэн төрийн захиргааны байгууллагад хүргүүлнэ.

4.4. Энэхүү журмын 2.1.2-т заасан сургалтын шалгалтыг Сангийн яамны худалдан авах ажиллагааны бодлого, зохицуулалт хариуцсан нэгж зөвхөн цаасан хэлбэрээр зохион байгуулж, Төрийн нарийн бичгийн дарга гэрчилгээнд гарын үсэг зурж, баталгаажуулан олгоно.

4.5. Шалгалтад тэнцээгүй оролцогч нь холбогдох сургалтад дахин хамрагдана.

4.6. Сангийн яамны Төрийн нарийн бичгийн дарга энэхүү журмын 1.3-т заасан гэрчилгээний загварыг баталж, сургалтын үйл ажиллагааны нөхцөл, шаардлагыг тогтооно.

4.7. Гэрчилгээнд сургалтад тэнцсэн оролцогчийн эцэг/эхийн нэр, өөрийн нэр, регистрийн дугаар, хамрагдсан сургалтын төрөл, гэрчилгээ олгосон огноо, түүний хүчинтэй байх хугацаа, гэрчилгээний дугаарыг заана.

4.8. Сургалтын байгууллагаас зохион байгуулсан сургалтанд тэнцсэн оролцогчдын хувь нийт оролцогчдын 60 хувиас бага гарах тохиолдолд Сангийн яамны худалдан авах ажиллагааны бодлого, зохицуулалт хариуцсан нэгжийн зүгээс сургалтын байгууллагад зөрчил, дутагдлыг арилгах шаардлагыг хүргүүлнэ. Энэхүү шаардлагыг биелүүлээгүй зөрчил, дутагдлыг удаа дараа /2 буюу түүнээс дээш/ гаргасан тохиолдолд сургалтын байгууллагатай байгуулсан “Хамтран ажиллах тухай санамж бичиг”-ийг хүчингүй болгоно.

4.9. Гэрчилгээ эзэмшигчийн нэгдсэн бүртгэлийг Сангийн яамны худалдан авах ажиллагааны бодлого, зохицуулалт хариуцсан нэгж эрхлэн хөтөлж, хүчинтэй болон хүчингүй болсон гэрчилгээ эзэмшигчийн жагсаалтыг Засгийн газрын худалдан авах ажиллагааны цахим хуудаст тухай бүр нийтэлнэ.

4.10. Гэрчилгээ нь олгосон өдрөөс хойш 3 жилийн хугацаанд хүчинтэй байна.

4.11. Энэхүү журмын 1.3-т заасан гэрчилгээ эзэмшигчийн гэрчилгээний хүчинтэй хугацаа дууссан тохиолдолд холбогдох сургалтад дахин хамрагдана.

4.12. Үнэлгээний хороонд ажилласан холбогдох гэрчилгээ эзэмшигч нь холбогдох хууль, журам зөрчсөн шийдвэр гаргасан нь тогтоогдвол гэрчилгээг хугацаанаас өмнө хүчингүй болгож, энэ тухай худалдан авах ажиллагааны цахим хуудсанд нийтэлнэ.

--о0о--